Ir-Regolament tal-Kummissjoni (KEE) Nru 2785/2000
tad-19 ta’ Diċembru 2000
li jemenda r-Regolament (KE) Nru 296/96 dwar l-informazzjoni li trid tiġi trażmessa mill-Istati Membri u dwar il-prenotament ta' kull xahar tan-nefqa ffinanzjata mit-Taqsima Garanziji tal-Fond Agrikolu dwar Gwida u Garanziji (FAEGG), u li jistabbilixxi regoli ddettaljati sabiex jiġi applikat ir-Regolament tal-Kunsill (KE) Nru 1259/1999
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika komuni agrikola [1], u b’mod partikolari l-Artikoli 4(8), 5(3) u 7(5) tiegħu,
Billi:
(1) Id-Deċiżjoni tal-Kunsill 2000/427/KE tad-19 ta’ Ġunju 2000 skond l-Artikolu 122(2) tat-Trattat dwar l-adozzjoni mill-Greċja tal-munita korrenti waħdanija fl-1 ta’ Jannar 2001 [2] tiddikjara illi l-Greċja tissodisfa l-kondizzjonijiet meħtieġa sabiex tadotta munita waħdanija.
(2) It-tieni sentenza ta’ l-Artikolu 2 tar-Regolament tal-Kunsill (KE) Nru 974/98 tat-3 ta’ Mejju 1998 dwar id-dħul ta’ l-euro [3], kif emendat bir-Regolament (KE) 2596/2000 [4], tistabbilixxi illi l-munita tal-Greċja trid tkun l-euro mill-1 ta’ Jannar 2001.
(3) L-Artikolu 4(1a)(a) tar-Regolament tal-Kummissjoni (KEE) Nru 296/96 tas-16 ta’ Frar 1996 dwar l-informazzjoni li trid tiġi trażmessa mill-Istati Membri u l-prenotazzjoni ta' kull xahar tan-nefqa ffinanzjata mit-Taqsima Garanziji tal-Fond Agrikolu Ewropew dwar Gwida u Garanziji (FAEGG), u li jistabbilixxi regoli ddettaljati sabiex jiġi applikat ir-Regolament tal-Kunsill (KE) Nru 1259/1999 [5], kif l-aħħar emendat bir-Regolament (KE) Nru 2761/1999 [6], jistabbilixxi l-avvanzi fuq il-prenotazzjoni tan-nefqa tat-Taqsima Garanziji tal-FAEGG iridu jitfasslu u jitħallsu fl-euro għall-Istati Membri parteċipanti. L-avvanzi li jridu jitħallsu fil-bidu ta’ Jannar 2001 għandhom x’jaqsmu man-nefqa effettwata bejn is-16 ta’ Ottubru 2000 u t-30 ta’ Novembru 2000. Għandha għalhekk issir dispożizzjoni sabiex jitħallsu dawn l-avvanzi lill-Greċja għall-aħħar darba fil-munita nazzjonali.
(4) Il-miżuri pprovduti f’dan ir-Regolament huma skond l-opinjoni tal-Kumitat tal-Fond Agrikolu Ewropew dwar Gwida u Garanziji (FAEGG),
ADOTTAT DAN IR-REGOLAMENT:
L- Artikolu 1
Ir-Regolament (KE) Nru 296/96 huwa hawnhekk emendat kif ġej:
1) Is-sentenza li ġejja tiġi miżjuda ma’ l-Artikolu 3(8)(b):
"Din l-għażla għandha tapplika għall-Greċja mill-1 ta’ Jannar 2001."
2) Is-sentenza li ġejja tiġi miżjuda ma’ l-Artikolu 4(1a)(ċ):
"L-avvanzi fuq in-nefqa effettwata mill-Greċja bejn is-16 ta’ Ottubru u t-30 ta’ Novembru 2000 għandhom jitħallsu fl-unitajiet tal-munita nazzjonali jew fil-munita nazzjonali."
L- Artikolu 2
Dan ir-Regolament għandu jidħol fis-seħħ fl-1 ta’ Jannar 2001.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta’ Diċembru 2000.